CELEX: 32019D2174
Language: hr
Date: 2019-12-17 00:00:00
Title: Provedbena odluka Komisije (EU) 2019/2174 оd 17. prosinca 2019. o postojanju tržišnih uvjeta, u smislu članka 35. Provedbene uredbe Komisije (EU) 2019/317, s obzirom na neke terminalne usluge u zračnoj plovidbi u zračnim lukama Alicante i Ibiza (priopćeno pod brojem dokumenta C(2019) 8919) (Vjerodostojan je samo tekst na španjolskom jeziku)

19.12.2019   
               
               
                  HR
               
               
                  Službeni list Europske unije
               
               
                  L 329/95
               
            
         PROVEDBENA ODLUKA KOMISIJE (EU) 2019/2174
         оd 17. prosinca 2019.
         o postojanju tržišnih uvjeta, u smislu članka 35. Provedbene uredbe Komisije (EU) 2019/317, s obzirom na neke terminalne usluge u zračnoj plovidbi u zračnim lukama Alicante i Ibiza
         
            
               (priopćeno pod brojem dokumenta C(2019) 8919)
            
         
         (Vjerodostojan je samo tekst na španjolskom jeziku)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EZ) br. 550/2004 Europskog parlamenta i Vijeća od 10. ožujka 2004. o pružanju usluga u zračnoj plovidbi u jedinstvenom europskom nebu (Uredba o pružanju usluga) (1), a posebno njezin članak 16. stavak 1.,
         uzimajući u obzir Provedbenu uredbu Komisije (EU) 2019/317 od 11. veljače 2019. o utvrđivanju programa performansi i sustava utvrđivanja naknada u okviru jedinstvenog europskog neba (2), a posebno njezin članak 35. stavak 3.,
         budući da:
         
                     (1)
                  
                  
                     Španjolska je 29. srpnja 2019. obavijestila Komisiju o svojoj predviđenoj odluci da neke terminalne usluge u zračnoj plovidbi u zračnima lukama Alicante i Ibiza podliježu tržišnim uvjetima („predviđena odluka Španjolske”). Te se odluke odnose na aerodromsku kontrolu u zračnom prometu. Predviđena odluka Španjolske odnosi se na treće referentno razdoblje u smislu članka 7. stavka 1. Provedbene uredbe Komisije (EU) 2019/317.
                  
               
                     (2)
                  
                  
                     U skladu s člankom 35. stavkom 3. Provedbene uredbe (EU) 2019/317 i na temelju detaljne ocjene u odnosu na sve uvjete utvrđene u Prilogu X. toj uredbi španjolska tijela smatraju da predmetne usluge podliježu tržišnim uvjetima. Španjolska tijela savjetovala su se s predstavnicima korisnika zračnog prostora i s drugim dionicima poput operatora zračnih luka i pružatelja usluga u zračnoj plovidbi.
                  
               
                     (3)
                  
                  
                     Ocjenom španjolskih tijela uzelo se u obzir svih šest kriterija utvrđenih u Prilogu X. Provedbenoj uredbi (EU) 2019/317. U skladu s točkom 6. tog priloga prethodni kriteriji ocijenjeni su pojedinačno za svaku zračnu luku. Za kriterije utvrđene u točkama 1. i 2. španjolska su tijela zaključila da nije bilo znatnih prepreka koje bi pružatelja usluga spriječile da pruža usluge aerodromske kontrole u zračnom prometu. U nacrtu ugovora o pružanju usluga navedeni su uvjeti i postupci na temelju kojih zračne luke mogu raskinuti ugovor i prijeći na samoopskrbu. Ocjena španjolskih tijela pokazuje da su uspostavljeni postupci za prenošenje osoblja i imovine u drugo poduzeće. S obzirom na točku 3. Priloga X. navedeno je da je Španjolska raspisala poziv kojim se postojeći javni natječaj primjenjuje na pružanje tih usluga. U vrijeme objave javnog natječaja u Španjolskoj je bilo certificirano osam različitih pružatelja usluga u zračnoj plovidbi koji su vjerodostojni alternativni pružatelji usluga koji mogu sudjelovati u javnom natječaju. Neki od tih pružatelja usluga već su prije pružali usluge u zračnoj plovidbi. S obzirom na kriterij utvrđen u točki 4. Priloga X., zračne luke Alicante i Ibiza podliježu komercijalnim pritiscima i aktivno se natječu za turistički promet. Odabrani ponuditelj različit je i neovisan u odnosu na trenutačnog pružatelja rutnih usluga u zračnoj plovidbi, čime se osigurava odvojeno računovodstvo i izvješćivanje, kako je navedeno u točki 5. Priloga X.
                  
               
                     (4)
                  
                  
                     Komisija je preispitala predviđenu odluku Španjolske i njezinu temeljnu ocjenu te je došla do zaključka da je ocjena tržišnih uvjeta za pružanje usluga aerodromske kontrole u zračnom prometu o kojoj je izvijestila Španjolska 29. srpnja 2019. provedena u skladu s uvjetima utvrđenima u Prilogu X. Provedbenoj uredbi (EU) 2019/317,
                  
               DONIJELA JE OVU ODLUKU:
         
            Članak 1.
            Ocjena tržišnih uvjeta za pružanje usluga aerodromske kontrole u zračnom prometu u španjolskim zonama naplate terminalnih naknada u zračnima lukama Alicante i Ibiza tijekom trećeg referentnog razdoblja u smislu članka 7. stavka 1. Provedbene uredbe (EU) 2019/317, o kojoj je izvijestila Španjolska 29. srpnja 2019., provedena je u skladu s uvjetima utvrđenima u Prilogu X. Provedbenoj uredbi (EU) 2019/317.
         
         
            Članak 2.
            Ova Odluka upućena je Kraljevini Španjolskoj.
         
         
            Sastavljeno u Bruxellesu 17. prosinca 2019.
            
               
                  Za Komisiju
               
               Adina-Ioana VĂLEAN
               
                  Članica Komisije
               
            
         
         
            (1)  SL L 96, 31.3.2004., str. 10.
         
            (2)  SL L 56, 25.2.2019., str. 1.